În mai 1940 are loc invazia germană a Țărilor de Jos, iar guvernul britanic decide să trimită o echipă la bordul navei HMS "Walpole" pentru a asigura depozitele de diamant industrial înainte ca naziștii să pună mâna pe ele. Prin urmare, doi experți olandezi în diamante, Jan Smit (Peter Finch) și Walter Keyser (Alexander Knox), împreună cu ofițerul britanic de informații, maiorul Dillon (Tony Britton), sunt lăsați de către navă în largul coastelor olandeze. Ferindu-se de bombele germane, de soldați și de poliția olandeză suspicioasă, aceștia fac rost de un autoturism condus de Anna (Eva Bartok), pe care ei o salvează de la sinucidere. Cei patru călătoresc cu mașina spre Amsterdam.